Britse koningin Elizabeth vier 94ste verjaardag in afsonderingKoningin Elizabeth II saam met die Britse eerste minister, Boris Johnson. (Foto: The Royal Family/Twitter) Die Britse koningin Elizabeth II vier Dinsdag haar 94ste verjaardag – maar vanjaar in algehele afsondering terwyl Engeland spook om die verspreiding van die nuwe koronavirus in bedwang te bring. Boris Johnson, die eerste minister, wat onlangs self Covid-19 opgedoen het, gaan na verwagting die huldeblyke aan Brittanje se langsdienende monarg lei. Die koninklike familie het aangekondig dat die jaarlikse parade by Buckingham-paleis, die koningin se Londense woning, gekanselleer word. Daar sal vanjaar ook geen tradisionele saluutskote wees om haar verjaardag te vier nie. Die koningin en haar man, prins Philip (98), het Londen verlede maand vir Windsor-kasteel verruil as voorsorgmaatreël terwyl die Covid-19-pandemie wêreldwyd woed. Prins Charles en sy vrou Camilla. (Foto: The Royal Family/Twitter) Die koningin se oudste seun en troonopvolger, prins Charles (71), is in selfisolasie by een van sy huise in Skotland nadat hy positief vir Covid-19 getoets het. Hy het matige simptome getoon. Vandag se herdenking val saam met die koningin se eintlike geboortedag, terwyl ander geleenthede gewoonlik in Junie gehou word om haar amptelike verjaardag te vier. Die dubbele verjaardagtradisie het in 1748 by koning George II begin wat in November, ŉ bitter koue tyd in Engeland, gebore is. Koning George wou ŉ groot verjaardagviering hê en het besluit om die makietie met ŉ jaarlikse militêre parade in die somer te kombineer. Die tradisie van ŉ amptelike verjaardag vir die monarg het daarna posgevat. Die koningin is in 1926 gebore en regeer sedert 1952, toe sy maar 25 jaar oud was. In 2015 het sy koningin Victoria se heerskappy van ses dekades verbygesteek om die langs dienende monarg te word. Victoria, die koningin se oorgrootouma, was van 1837 tot 1901 op die Britse troon. Brittanje se stelsel van ŉ konstitusionele monargie beteken die koningin is hoofsaaklik ŉ seremoniële staatshoof, terwyl die regering die bestuur van die land behartig.